Slavošs Uznaņskis-Visņevskis

Slavošs Uznaņskis-Visņevskis (Sławosz Uznański-Wiśniewski; dzimis ) ir Polijas inženieris, Polijas kosmosa aģentūras (PKA) un Eiropas Kosmosa aģentūras (EKA) kosmonauts. 2025. gadā viņš veica kosmisko lidojumu ar kosmosa kuģi Crew Dragon misijā Ax-4 uz Starptautisko kosmosa staciju (SKS).

 Dzīves gaitu sākums 
Slavošs Uznaņskis piedzima 1984. gada 12. aprīlī Lodzā mākslas vēsturnieka Pjotra Uznaņska un Majas Markvardes-Uznaņskas ģimenē. Viņa dzimšanas diena iekrita pirmā cilvēka (Jurija Gagarina) lidojuma kosmosā 23. gadadienā. Katru dzimšanas dienu Uznaņska māte viņam novēlēja "visus vislabākos vēlējumus Kosmonautu dienā". Pēc poļu pirmā kosmonauta Miroslava Hermaševska lidojuma kosmosā 1978. gadā, viņa bērnības sapnis bija lidojums kosmosā. Pusaudža gados viņš bija Polijas burāšanas izlases dalībnieks.

 Izglītība 
2008. gadā Uznaņskis ar izcilību ieguva maģistra grādu Lodzas Tehnoloģiju universitātē un Nantes Universitātē; tajā pašā gadā viņš saņēma arī inženiera diplomu Nantes Politehnikumā.

2011. gadā viņš ieguva doktora grādu ar izcilību Vidusjūras universitātē Aix-Marseille II, aizstāvot disertāciju par radiācijas izturīgām konstrukcijām pielietošanai kosmosā.

 Profesionālā darbība 
Doktorantūras laikā Slavošs Uznaņskis strādāja elektronikas uzņēmuma STMicroelectronics ražotnē Krolē, Francijā.
2011. gadā viņš sāka strādāt Eiropas Kodolpētījumu organizācijā (CERN) Ženēvā, Šveicē. 2013. gadā viņu iecēla par projekta vadītāju un vecāko uzticamības inženieri CERN.
Kopš 2014. gada Uznaņskis bija arī brīvprātīgais recenzents daudziem komerciāliem pavadoņu projektiem, piemēram, Somijas ICEYE, kā arī Polijas kosmiskajiem projektiem, piemēram, PW-Sat2, HyperSat un EagleEye.
No 2018. līdz 2020. gadam viņš bija Lielā hadronu paātrinātāja atbildīgais inženieris.
2019. gadā viņš bija tehniskais eksperts un recenzents programmā Horizon 2020, Eiropas Pētniecības izpildaģentūras (REA) uzdevumā pētot Eiropas autonomiju un tehnoloģisko konkurētspēju kosmosa nozarē.

 Kosmisko lidojumu pieredze 
2022. gada 23. novembrī Eiropas Kosmosa aģentūra (EKA) paziņoja par 11 rezerves kosmonautu uzņemšanu Eiropas Astronautu korpusā, un Slavošs Uznaņskis bija viens no viņiem.

2023. gada augustā Polijas attīstības un tehnoloģiju ministrs Valdemars Buda paziņoja, ka 2024. gadā uz Starptautisko kosmosa staciju lidos poļu kosmonauts, piebilstot, ka, ja misija notiks, Polija iesniegs Uznaņska kandidatūru, kas savukārt būs jāapstiprina EKA un ASV uzņēmumam Axiom Space.
2023. gada 1. septembrī Uznaņskis ieguva EKA "projekta astronauta" statusu kā kosmonauta, kurš apmācās plānotai misijai saskaņā ar vienošanos ar Axiom Space.
Uznaņska intensīvā sagatavošanās programma notika EKA, NASA, SpaceX un JAXA mācību centros vairākās valstīs.

Lidojumu kosmosā Slavošs Uznaņskis-Visņevskis sāka 2025. gada 25. jūnija misijā Ax-4, kā misijas speciālistam dodoties ar Crew Dragon kosmosa kuģi Grace uz Starptautisko kosmosa staciju. Uznaņska PKA misija tika nosaukta par Ignis. Apkalpe kosmosā pavadīja 20 dienas. 15. jūlijā kosmosa kuģis atgriezās uz Zemes.

Kosmisko orbitālo lidojumu kopsavilkums:
 Kosmosa kuģis Starta datums Nolaišanās datums Apkalpes biedri Pozīcija Ilgums Piezīmes Ax-4   Pegija Vitsone, Šubhanšu Šukla, Tibors Kapu Misijas speciālists 20 d 2 h 59 min Komercmisija uz SKS

 Privātā dzīve 
2025. gada janvārī Slavošs Uznaņskis apprecējās ar Aleksandru Visņevsku, politiķi, politoloģi, humānisti un sociālo aktīvisti. Pāris pieņēma dubulto uzvārdu Uznaņski-Visņevski. Viņu laulības gredzenus, kas bija izgatavoti no meteorīta un lodes no Aleksandras humānajām misijām, Slavošs paņēma līdzi kosmosā.

 Atsauces 

 Ārējās saites 

 Sławosz Uznański-Wiśniewski Axiom Space 
 Славош Узнаньский-Вишневский astronaut.ru, 

Kategorija:Polijas kosmonauti
Kategorija:ESA kosmonauti